b'\n_START_ARTICLE_\nEsp\xc3\xa8cie invasora\n_START_PARAGRAPH_\nUna esp\xc3\xa8cie invasora o invasiva \xc3\xa9s una esp\xc3\xa8cie viva que esdev\xc3\xa9 un agent de pertorbaci\xc3\xb3 nociu en el marc de la biodiversitat aut\xc3\xb2ctona o global a nivell del planeta. La introducci\xc3\xb3 d\'esp\xc3\xa8cies al\xc2\xb7l\xc3\xb2ctones \xc3\xa9s una de les causes d\'extinci\xc3\xb3 lligades a l\'activitat humana. L\'eliminaci\xc3\xb3 de depredadors tamb\xc3\xa9 pot fer que una esp\xc3\xa8cie aut\xc3\xb2ctona esdevingui invasora. Els fen\xc3\xb2mens d\'invasi\xc3\xb3 biol\xc3\xb2gica han estat catalogats com la segona causa de regressi\xc3\xb3 de la biodiversitat al nostre planeta, despr\xc3\xa9s de la destrucci\xc3\xb3 dels h\xc3\xa0bitats. Altres causes que afecten negativament la biodiversitat s\xc3\xb3n la contaminaci\xc3\xb3, la fragmentaci\xc3\xb3 dels ecosistemes i la sobreexplotaci\xc3\xb3 de certes esp\xc3\xa8cies. Una entrada d\'esp\xc3\xa8cies invasores pot aturar el proc\xc3\xa9s dominant natural de formaci\xc3\xb3 d\'esp\xc3\xa8cies i provocar episodis d\'extinci\xc3\xb3 massiva, segons la comparaci\xc3\xb3 feta amb el col\xc2\xb7lapse de la vida marina que va passar fa uns 375 milions d\'anys. _NEWLINE_Generalment, es qualifica d\'"esp\xc3\xa8cie invasora" una esp\xc3\xa8cie, subesp\xc3\xa8cie o qualsevol entitat d\'un nivell taxon\xc3\xb2mic inferior que es troba a l\'exterior del seu h\xc3\xa0bitat original o de la seva \xc3\xa0rea de dispersi\xc3\xb3 potencial. Aix\xc3\xb2, normalment es refereix al fet que est\xc3\xa0 fora de la zona geogr\xc3\xa0fica ocupada naturalment per l\'esp\xc3\xa8cie en q\xc3\xbcesti\xc3\xb3 sense intervenci\xc3\xb3 humana. Com que el terme mai no es refereix a un individu, sin\xc3\xb3 a grups d\'individus, \xc3\xa9s m\xc3\xa9s apropiat parlar, en realitat, de "poblacions invasores"._NEWLINE_No totes les esp\xc3\xa8cies o poblacions que es troben fora de la seva \xc3\xa0rea de distribuci\xc3\xb3 natural s\xc3\xb3n esp\xc3\xa8cies invasores. Generalment, nom\xc3\xa9s es consideren invasores en el cas que representin una amena\xc3\xa7a per als ecosistemes aut\xc3\xb2ctons.\n_START_SECTION_\nMesures legals\n_START_PARAGRAPH_\nEn aplicaci\xc3\xb3 del Conveni de les Nacions Unides sobre la biodiversitat, ratificat per l\'Estat Espanyol el 1993, i de diverses directives europees, el Govern d\'Espanya va publicar el Cat\xc3\xa0leg espanyol d\'esp\xc3\xa8cies invasores ex\xc3\xb2tiques l\'11 de desembre de 2011 per Reial Decret. El decret prohibeix la introducci\xc3\xb3 en el medi natural de qualsevol esp\xc3\xa8cie invasora a tot el territori de l\'estat i prohibeix la possessi\xc3\xb3, el transport, el tr\xc3\xa0fic i el comer\xc3\xa7 d\'exemplars vius o morts, de restes o de prop\xc3\xa0guls. Nom\xc3\xa9s per raons d\'investigaci\xc3\xb3, salut i seguretat de persones, l\'administraci\xc3\xb3 pot decidir fer  excepcions. El decret tamb\xc3\xa9 estipula l\'estrat\xc3\xa8gia de prevenci\xc3\xb3 i d\'erradicaci\xc3\xb3, i les sancions en cas de contravenci\xc3\xb3. Altres pa\xc3\xafsos de la Uni\xc3\xb3 Europea han pres mesures semblants.'